Priekšlikuma mērķis ir uzlabot ES krasta apsardzes spēju reaģēt uz draudiem un apdraudējumiem jūrniecības jomā, cita starpā uzlabojot sadarbību starp visiem attiecīgajiem civilajiem un militārajiem dalībniekiem. Tādējādi būs iespējams izvairīties no centienu dublēšanās un vienlaikus nodrošināt to, ka galvenie dalībnieki (jo īpaši ES aģentūras) rīkojas saskaņoti un efektīvi un kopīgi veido sinerģijas. Ir ņemta vērā vajadzība nodrošināt lielāku kontroli jūras apgabalā un vienlaikus ierobežot ar to saistīto darba slodzi valstu un ES iestādēm.

Tā kā šo pasākumu īstenos EFCA, tā izvērtējumu iekļaus aģentūras 5 gadu darbības izvērtējumā, kura secinājumus un ieteikumus Komisija nosūtīs Eiropas Parlamentam un Padomei un publiskos.

•Skaidrojošie dokumenti (direktīvām)

Neattiecas

•Konkrēto priekšlikuma noteikumu sīks skaidrojums

EFCA patlaban ir atbildīga par NNN zvejas apkarošanu. Eiropas Zivsaimniecības kontroles aģentūras pieredze cīņā pret NNN zveju starptautiskā dimensijā ir neaizstājams Eiropas krasta apsardzes spējas un robežkontroles elements, jo NNN zveja bieži ir saistīta ar citām noziedzīgām darbībām jūrā. EFCA ir ieguvusi kompetenci riska pārvaldības stratēģijās, iespējamu NNN zvejas interešu identificēšanā, analizējot tūkstošiem nozvejas sertifikātu, operatīvās darbības koordinēšanā un inspekcijās, tostarp starptautiskā dimensijā. Tāpēc aģentūra aktīvi palīdz trešām valstīm, nodrošinot apmācību un vadot spēju veidošanas nodarbības. Savu starptautisko pilnvaru satvarā EFCA ir spējusi iegūt stabilu zinātību kopīgu inspekcijas platformu īstenošanā un uztur privileģētu sadarbības tīklu starp ES un trešām valstīm. Nesenā pagātnē EFCA ir veikusi inspektoru apmaiņu ar Turciju Vidusjūrā un regulāri rīko mācību seminārus, kuros piedalās ES inspektori un inspektori no Albānijas, Turcijas, Libānas, Izraēlas, Ēģiptes, Tunisijas, Alžīrijas un Marokas.

1.Regula aptver dalīšanos informācijā, kura iegūta agregējot un analizējot datus, kas ir pieejami kuģu ziņošanas sistēmās un citās informācijas sistēmās, kuru izmitināšanu nodrošina aģentūras vai kurām aģentūras var piekļūt. Tā veicinās izlūkdatu apmaiņu starp aģentūrām. Tas savukārt ļaus EFCA ieviest starpaģentūru apmaiņas sistēmas, sākt visas saistītās priekšizpētes un izveidot pastāvīgu datu plūsmu un ES datu mezglu. Izvērtējot esošo pieredzi ar uzraudzības, kontroles un pārraudzības (MCS) pasākumiem, ko zvejniecībā piemēro ar kopējo izvietošanas plānu un Savienības inspektoru palīdzību, un paplašinot darbības jomu un organizējot kopīgas operācijas, ko veic inspektori, kuru pilnvarojums aptver vairākas rīcībpolitikas (cilvēku tirdzniecība, migrantu kontrabanda, zvejniecība, robežsardze, vide, narkotiku tirdzniecība, ieroču tirdzniecība, kuģu drošība u. c.), EFCA spēs labāk izpildīt to datu apmaiņu, kas savākti aģentūras veikto kontroles un inspekcijas darbību laikā un cita starpā ietver kuģu satelītnovērošanas sistēmu (VMS) un elektroniskās ziņošanas sistēmu (ERS) datus. VMS datus iegūst ar satelītnovērošanas sistēmām. Tie ļauj noteikt jebkura kuģa pozīciju reāllaikā, kā arī jebkura kuģa iepriekšējās pārvietošanās trajektoriju jebkurā laika sprīdī. Migrācijas kontroles kontekstā šie dati ir ļoti noderīgi, jo tie ļauj īstenot robežkontroli, kā arī meklēšanas un glābšanas operācijas. Ar tiem var atklāt, piemēram, zvejas kuģa piestāšanu ostā, lai tur uzņemtu uz kuģa migrantus. Tā kā šie dati ietver arī kuģa pārvietošanās ātrumu, ir iespējams atklāt, piemēram, to, ka kuģis iet lēnākā tempā, jo ir pārpildīts ar migrantiem vai velk aiz sevis citu kuģi. ERS sistēmas lieto zvejnieki, lai elektroniski reģistrētu un paziņotu datus par veiktajām zvejas darbībām. Tāpēc tās ļauj atklāt jebkuru neatbilstošu vai nelikumīgu darbību, salīdzinot ar līdzīgiem datiem par līdzīgām darbībām attiecīgajā apgabalā. Tā kā šie dati ietver arī izkraušanas deklarāciju, no tiem var uzzināt, kur kuģis ir izkrāvis nozveju un, iespējams, uzņēmis nelegālos migrantus.

2.Regula aptver novērošanas un sakaru pakalpojumu sniegšanu, izmantojot modernās tehnoloģijas, tostarp kosmosa un zemes infrastruktūras un sensorus, kas uzstādīti uz jebkāda veida platformas. Tas ļaus aģentūrai institucionalizēt sadarbību starp valstu, Eiropas un starptautiskajiem partneriem. Tādējādi aģentūra spēs izveidot augsta līmeņa uzraudzības, kontroles un pārraudzības riska sistēmu, kas ietver jau ieviestās valsts un reģionālās sistēmas. Konkrēti tas ļaus koordinēt ar citām aģentūrām darbības, kuru mērķis ir atklāt neregulāras darbības. Pēdējos gados EFCA, piedalīdamās attiecīgos Septītās pamatprogrammas projektos un sadarbodamās ar EMSA, lai izstrādātu EFCA MARSURV IMDatE projektus, ir uzkrājusi ievērojamu pieredzi jūrniecības informācijas sakarību atrašanā, analīzē un interpretēšanā. EFCA spēja veikt ciešu darbības uzraudzību tagad ir plaši atzīta, un tas savukārt ļauj efektīvāk izvietot pieejamos patrulēšanas līdzekļus. Būdama viena no nākamajiem Copernicus drošības pakalpojumu galalietotājiem, EFCA plāno turpmāk attīstīt minēto spēju un dalīties tajā un tās rezultātos ar citām aģentūrām.

3.Regula aptver spēju veidošanu valstu un Savienības līmenī, izstrādājot vadlīnijas, ieteikumus un paraugpraksi, kā arī atbalstot personāla mācības un apmaiņu, lai tādējādi uzlabotu informācijas apmaiņu un sadarbību krasta apsardzes funkciju jomā. Tas ļaus EFCA uzlabot informētību par kuģošanas drošību, drošumu, meklēšanas un glābšanas darbiem un robežu un zvejniecības kontroli. Turklāt tas ļaus aģentūrai uzlabot zināšanu izplatīšanu ar mācību materiālu un rokasgrāmatu izstrādes un izplatīšanas palīdzību. EFCA var sniegt arī ekspertu ieteikumus par efektīvām noteikumu izpildes metodēm kontroles, pārraudzības un uzraudzības regulu jomā.

4.Regula aptver spēju, līdzekļu un citu iespēju kopīgošanu pārnozaru un pārrobežu kontekstā, tostarp vairākmērķu operāciju plānošanu un īstenošanu. Tas ļaus EFCA plašāk izvērst kontroles un inspekcijas darbību un veikt jauna tipa operācijas, kuru mērķis ir atklāt noziedzīgas darbības, izjaukt nelegālos piegādes tīklus un nodrošināt ES un valstu tiesību aktu izpildi. Patruļkuģa fraktēšana dos iespēju efektīvi izmantot vairākmērķu pieeju, lai ne tikai atklātu nelegālas zvejas darbības un citas noziedzīgas darbības, bet arī lai kopumā veicinātu efektīvāku ES ārējo robežu pārvaldību.

2015/0308 (COD)

Priekšlikums

EIROPAS PARLAMENTA UN PADOMES REGULA,

ar kuru groza Padomes Regulu (EK) Nr. 768/2005, ar ko izveido Kopienas Zivsaimniecības kontroles aģentūru

(Dokuments attiecas uz EEZ)

EIROPAS PARLAMENTS UN EIROPAS SAVIENĪBAS PADOME,

ņemot vērā Līgumu par Eiropas Savienības darbību un jo īpaši tā 43. panta 2. punktu,

ņemot vērā Eiropas Komisijas priekšlikumu,

pēc leģislatīvā akta projekta nosūtīšanas valstu parlamentiem,

ņemot vērā Eiropas Ekonomikas un sociālo lietu komitejas atzinumu,